
Jégbejelentések és jégkárok vizsgálatának automatizálása radarproduktumok segítségével

A jégesők komoly károkat okoznak a mezőgazdaságban világszerte és hazánkban egyaránt, de egészen a múlt század közepéig nem történtek jelentős előrelépések a jégeső kialakulásának megértésében. Hazánk teljes területén 2018 óta működik a NAK (Nemzeti Agrárgazdasági Kamara) üzemeltetésével a JÉGER (Országos Jégkármérséklő Rendszer). Fontos, hogy a rendszer nem akadályozza meg a jégeső kialakulását, célja a jégszemek méretének, ezáltal pedig a jégkároknak a csökkentése. Tehát jégesők továbbra is előfordulnak, az ezekről, valamint a jégkárokról szóló bejelentéseket is a NAK kapja meg.
A dolgozat a jégeső detektálásának különböző módszereit vizsgálja, kiemelten a radarproduktumok alkalmazását a jégbejelentések és jégkárok azonosításában. A kutatás célja az volt, hogy automatizált eljárásokat dolgozzak ki a jégeső események tér- és időbeli eloszlásának pontosítására, valamint a károkozó jégesők környezeti jellemzőinek azonosítására.
A vizsgálat során különböző radarproduktumokat elemeztem a JÉGER jégbejelentései alapján. A jégbejelentések pontossága nagymértékben függ a személyes megfigyelések szubjektív értékelésétől. Az általam készített R program segítségével 20 perces időintervallumot határoztam meg a jégesemények pontos időpontjára vonatkozóan, ami javítja a jégeső események és zivatarcellák azonosításának hatékonyságát. Megállapítottam, hogy az egyes radarproduktumok időbeli maximumai 5-10 perccel megelőzik a jégeső bekövetkezését.
Az elemzés során külön figyelmet fordítottam a veszélyes jégesők (19 mm-nél nagyobb átmérőjű jégszemek) környezetére vonatkozó radarproduktumok számítására, hogy jobban elkülönítsem a károkozó jégesők jellemzőit. A vizsgálat célja az volt, hogy automatikusan megállapítható legyen, okozhatta-e jégeső a károkat egy adott mezőgazdasági területen. A dolgozat fontos eredménye, hogy a 2024-es jégkárbejelentések 92%-ában sikerült azonosítani a jégkárt okozó jégeső eseményeket.
Jövőbeli célkitűzéseim között szerepel a veszélyes jégesőket és jégkárokat okozó zivatarok pontosabb kritériumainak meghatározása, valamint a radarproduktumok összehasonlítása villámtevékenységi adatokkal. Az eredmények hozzájárulhatnak a mezőgazdasági károk pontosabb előrejelzéséhez és megelőzéséhez.



